Forslag til RÅDETS AFGØRELSE om fastlæggelse af Fællesskabets holdning på den ministerkonference, der er oprettet ved overenskomsten om oprettelse af Verdenshandelsorganisationen, vedrørende Folkerepublikken Kinas tiltrædelse af Verdenshandelsorganisationen

(Forelagt af Kommissionen)

BEGRUNDELSE

Oversigt over vilkårene for Kinas tiltrædelse af WTO

I Indledning

1. Verdenshandelsorganisationens (WTO) medlemmer og Folkerepublikken Kina er nået til det afsluttende trin i aftalen om vilkårene for Kinas tiltrædelse af organisationen. Dette sker efter fjorten års forhandlinger, der blev påbegyndt, da Kina i 1986 ansøgte om tiltrædelse af den almindelige overenskomst om told og udenrigshandel (GATT). Rådet skal nu træffe en afgørelse om godkendelse af vilkårene for Kinas optagelse, før EU formelt kan støtte denne.

2. Nedenfor skitseres de virkninger, som Kinas medlemskab vil få for EU, WTO-systemet og Kina selv, ligesom der gives et resumé af selve vilkårene.

II Virkningerne af Kinas medlemskab af WTO

Kinas retligt bindende tilsagn om at liberalisere samhandelen

3. Vilkårene for en tiltrædelse har to grundlæggende former. For det første er der oversigter over tilsagn, der indeholder hele viften af markedsadgangsforpligtelser, som Kina vil være retligt forpligtet til at opfylde over for hvert medlem, når landet tiltræder WTO. Oversigterne omfatter toldmæssige og ikke-toldmæssige foranstaltninger i forbindelse med handel med landbrugsvarer og industrivarer (tilsagn i henhold til GATT) og handel med tjenesteydelser (forpligtelser i henhold til den almindelige overenskomst om handel med tjenesteydelser, også benævnt GATS).

4. For det andet er der protokollen og arbejdsgruppens rapport om Kinas tiltrædelse af WTO. Disse dokumenter, der også omhandler retligt bindende tilsagn, indeholder navnlig en beskrivelse af, hvorledes Kina lover at opfylde sine nye WTO-forpligtelser. Ud over at indeholde detaljerede beskrivelser af - og forpligtelser i tilknytning til - Kinas nuværende og planlagte handels- og investeringsordninger indeholder de detaljerede oplysninger om en række særlige bestemmelser, der vil komme til at gælde for Kina i de første år af landets WTO-medlemskab. Formålet med disse midlertidige undtagelser fra de normale WTO-regler er at leve op til den enestående udfordring, det er at optage Kina i verdenshandelssystemet. Der er tale om en økonomi, der befinder sig i vadestedet mellem statseje og et markedsbaseret system, og som har truffet mange foranstaltninger til indførelse af markedsøkonomi, men som også stadig har visse planøkonomiske træk. Det klareste særtræk er, at protokollen sikrer andre medlemmer særlig beskyttelse af deres egne industrier mod bratte skadevoldende forøgelser af eksporten fra Kina.

En envejsproces for markedsliberalisering

5. Samtlige forhandlinger kredsede om, hvorledes og i visse tilfælde i hvilken udstrækning Kina vil overtage WTO's "gældende ret" i form af regler og aftaler. Denne gældende ret styrer den internationale samhandel med varer, herunder landbrugsvarer, og tjenesteydelser og indeholder bestemmelser om mange tilknyttede områder såsom handelsrelaterede investeringsforanstaltninger, tekniske handelshindringer, sanitære og fytosanitære foranstaltninger, beskyttelse af intellektuel ejendomsret og statslige indkøb. Dette betyder, at processen tog sigte på, at medlemskabet af WTO skulle sikre "indrømmelser" eller forbedringer i form af markedsliberalisering fra Kinas side, uden at disse selv skulle ændre forpligtelserne inden for WTO.

6. For EU, der sikrede, at de europæiske industriers og virksomheders interesser blev repræsenteret fuldt ud, vil Kinas tiltrædelse derfor være ensbetydende med en enorm gevinst i form af rettigheder, der kan håndhæves, uden nogen væsentlige ændringer i vore egne forpligtelser over for Kina. Den lange (og slidsomme) række bilaterale forhandlinger mellem Europa-Kommissionen og kinesiske embedsmænd mundede ud i tiltrædelsesvilkår, som i meget høj grad vil være til gavn for de sektorer og interesser, som er af størst værdi for alle EU's medlemsstater (der fremlægges yderligere detaljer nedenfor).

7. Den eneste forpligtelse for medlemmerne af WTO er, at de skal indrømme Kina såkaldt permanent MFN-status (mestbegunstigelsesstatus), der gør det muligt at behandle landet på samme måde som alle andre medlemmer af WTO, medmindre der er fastsat undtagelser i tiltrædelsesprotokollen. Da EU alligevel altid har indrømmet Kina denne status, vil der praktisk taget ikke blive tale om nogen konkrete konsekvenser. Den eneste vigtige konsekvens af, at der indrømmes Kina samme behandling som andre medlemmer af WTO, vil være kravene om afvikling af de særlige kvantitative restriktioner (kvoter) for Kina i 2005. Dette gælder for EU's resterende tekstilkvoter, der gælder for Kina, og som skal afvikles i henhold til aftalen om tekstilvarer og beklædningsgenstande. Det gælder også for de tre industrivarer, for hvis vedkommende EU stadig benytter kvoter over for Kina: fodtøj, keramiske genstande til levnedsmidler og genstande af porcelæn til levnedsmidler. Som følge af disse ændringer vil der indtil 2008 blive anvendt et særligt beskyttelsesinstrument til modvirkning af skadevoldende import af tekstilvarer fra Kina. Og i op til 12 år efter tiltrædelsen vil varespecifikke beskyttelsesforholdsregler gøre det muligt at træffe afbødende foranstaltninger over for bratte stigninger i importen fra Kina, som er - eller truer med at være - til skade for de konkurrerende EU-industrier.

8. Naturligvis vil Kina, når landet er medlem af WTO, have alle medlemsrettigheder ved forhandlingsbordet, når der skal aftales skridt til yderligere multilateral liberalisering. Dette er muligvis den vigtigste ændring, som medlemskabet af WTO vil føre med sig.

Konsekvenser for WTO-systemet

9. Kinas tiltrædelse af WTO vil være ensbetydende med, at organisationen selv tager et vældigt skridt i retning af at blive virkelig global. Der mindes om, at Kina faktisk var kontraherende part i GATT i 1947, men kort efter trak sig ud af organisationen. Det har længe været EU-medlemsstaternes enstemmigt vedtagne mål at støtte Kinas anmodning om medlemskab.

10. Kina vil i sin egenskab af verdens mest folkerige land sandsynligvis omgående blive en central aktør i organisationen. Kina har en grundlæggende interesse i både at fremme samhandelen på globalt plan og sikre en passende regulering deraf. Den forstærkede samhandel har ydet et særdeles stort bidrag til landets fantastiske vækstrater, siden den åbne dørs politik blev iværksat i 1978. Og landet betragter medlemskabet af WTO som en løftestang for fortsatte indenlandske reformer, der nu er en opgave, som prioriteres særdeles højt af landets ledelse.

11. Det er i den sammenhæng også vigtigt, at Kina har afgivet tilsagn af særdeles høj standard om at åbne sin økonomi for udenlandske varer, investorer og virksomheder. Kinas handelsordning vil blive mærkbart mere liberal end den, der benyttes af de fleste nuværende WTO-medlemmer på samme udviklingsniveau. En af årsagerne til, at forhandlingerne varede så længe, var EU's og andres frygt for, at Kinas medlemskab overhovedet ikke ville sænke gennemsnitsstandarden for åbenhed over for handel i WTO. Gennemsnitstolden vil være lav, kvoterne vil hurtigt blive afviklet, tjenesteleverandørerne i praktisk taget alle sektorer vil have god markedsadgang, og beskyttelsen af intellektuelle ejendomsrettigheder vil blive lovfæstet. Som nævnt nedenfor udgør de endelige resultater tilsammen en yderst substantiel markedsliberaliseringspakke.

III Fordelene ved at optage Kina i det multilaterale handelssystem

Fordelene for EU's erhvervsliv

12. Aftalen vil først og fremmest sikre stærkt forbedret adgang for EU's virksomheder til Kinas marked. Importtolden og en række ikke-toldmæssige restriktioner vil brat blive permanent reduceret. Og udenlandske virksomheders investeringer vil finde sted i et mere attraktivt og forudsigeligt erhvervsklima. Medlemskabet af WTO vil konsolidere og fremskynde Kinas egen indsats for at fremme gennemsigtigheden, loyaliteten og åbenheden i landets handelsordning over hele linjen. Og WTO's uafhængige og retligt bindende tvistbilæggelsessystem vil sætte begge sider i stand til at løse handelsproblemer. Kort fortalt forbedrer denne aftale i høj grad grundlaget for europæiske virksomheders eksport til og erhvervsudøvelse i Kina.

Fordelene for Kinas økonomi

13. Som det er tilfældet for alle vigtige liberaliseringsaftaler, vil Kinas WTO-tilsagn i første omgang komme landets egen økonomi og landets eget folk til gode. Men ud over de forretningsmæssige muligheder, som tiltrædelsen af WTO kan byde på, vil den øve væsentlig indflydelse på den økonomiske reform af og udvikling i Kina. EU har overalt under forhandlingerne bestræbt sig på at opnå en pakkeløsning, som fremmer en gradvis, men vedvarende reform og en bæredygtig udvikling i Kina i et tempo, der efter planen sikrer et forløb, der er parallelt med det indenlandske reformprogram. Vi er blevet enige om en trinvis markedsliberalisering på mange områder, hvor gennemførelsen som hovedregel finder sted inden for en periode af tre til fem års varighed, frem for øjeblikkelig at udsætte de kinesiske virksomheder og tjenesteleverandører for konkurrence fra udlandet. Tiltrædelsen af WTO udgør et reformgrundlag uden sidestykke. Optagelsen i verdenshandelssystemet vil være en katalysator, der gør de kinesiske virksomheder mere effektive og viser, at de kan konkurrere på loyale vilkår med resten af verden. Denne aftale vil derfor også være til gavn for de kinesiske virksomheder og arbejdere, idet de drager fordel af øgede udenlandske investeringer og har de mest moderne forvaltningsmetoder og retlige strukturer at bygge på.

Fordelene for de fremtidige forbindelser mellem EU og Kina

14. Kinas tiltrædelse af WTO vil bidrage til at skabe en jævn og bæredygtig økonomisk udvikling, ikke alene i Kina, men også hos landets naboer i Asien og faktisk i hele verden. Ud over disse resultater vil den opnåede aftale, når den er gennemført som en del af det multilaterale system, virke stærkt fremmende på retsstatsforholdene i Kina. De grundlæggende principper i form af gennemsigtighed, ikke-forskelsbehandling, effektiv forvaltning og uafhængig retlig overvågning, som WTO virker for, vil bidrage til den positive udvikling i Kinas økonomiske, retlig og sociale systemer.

15. I virkeligheden kan Kinas tiltrædelse kun åbne for og uddybe markedsreformer og styrke de ledere, der går ind for en yderligere og hurtigere udvikling hen imod øget økonomisk frihed. Liberaliseringen af telekommunikations-, internet- og satellittjenesterne vil uomgængeligt tilføre det kinesiske folk information, idéer og debatter fra alle steder på jordkloden. Retsstatsforholdene vil blive bedre i takt med, at Kina må erkende, at landet skal efterleve de globale handelsregler. Den gennemslagskraft, som den økonomiske frihed og respekten for handelsretten vil få på de politiske og sociale forhold, vil være gradvis, men det bidrag, som tiltrædelsen af WTO vil yde, vil være positivt. Mange menneskerettighedsforkæmpere og udenrigspolitisk engagerede er enige om, at en optagelse af Kina i verdenshandelssystemet vil være et skub i den rigtige retning også på disse områder.

Gennemførelse via partnerskab - bistand fra EU

16. Når Kina tiltræder WTO, vil det naturligvis være af vital betydning, at alle de ændringer af landets handelsordning, der er beskrevet nedenfor, gennemføres så hurtigt og så nøjagtigt som muligt. For at gøre denne proces så fleksibel som muligt skal EU arbejde i partnerskab med WTO, være besluttet på at dele sine erfaringer i WTO med landet og så vidt muligt bistå det med gennemførelsen af de ændringer, som det vil være nødvendigt, at Kina foretager, og med landets stadige økonomiske omstilling. Den faglige bistand vil tydeligt have en rolle at spille, og EU har påbegyndt en række samarbejdsprojekter (eller klargjort sådanne til gennemførelse i nær fremtid) med et samlet budget på ca. 24 mio. EUR, som enten specifikt har til formål eller fremover kan anvendes til at bistå med opbygningen af den kinesiske regerings og forvaltnings kapacitet til at gennemføre de forestående tilsagn i WTO's regi.

17. Desuden har Europa-Kommissionen slået fast, at støtte til den omstilling, der er nødvendig som følge af tiltrædelsen af WTO og de dermed forbundne økonomiske reformer, skal være et målområde for de fremtidige finansieringer. Der vil i samråd med Kina blive foreslået projekter, der sikrer, at bistanden kanaliseres derhen, hvor den gør størst nytte. Dette bredt baserede bistandsprogram vil supplere Europa-Kommissionens, medlemsstaternes og erhvervskredsenes bestræbelser for at overvåge Kinas overholdelse af landets nye internationale forpligtelser. Der er således i WTO's medlemskreds almindelig enighed om, at det vil være nødvendigt at følge Kinas gennemførelse af WTO-reglerne med særlig opmærksomhed. En "overgangs-undersøgelsesmekanisme" vil kræve, at der i otte år efter tiltrædelsen foretages årlige undersøgelser af udviklingen i Genève, som derefter skal følges op med en halvårlig undersøgelse.

IV Resumé af vilkårene for Kinas tiltrædelse i enkeltsektorer

Industrivarer

18. Kina vil sænke sin told på alle varer til gennemsnitlig 9% fra de nuværende ca. 17%. Alle importtoldsatser vil blive bundet. Navnlig vil told-"toppunkter" på over 15% - dvs. de mest restriktive for samhandelen - blive sænket mærkbart. Kina har forpligtet sig til i år 2005 i takt med, at tolden sænkes, at afskaffe alle sine importkvoter, som begrænser den varemængde, der kan importeres til Kina udefra. De gevinster, som dette repræsenterer for eksportørerne i EU, er indlysende. Kombineret med retten til at føre erhvervsvirksomhed og distribuere varer frit i Kina, som også vil blive mere almindelig, vil EU-virksomhedernes muligheder for at være aktive på et af verdens største markeder endelig blive en realitet.

Detaljerede oplysninger om de industrielle toldsatser

19. For så vidt angår motorkøretøjer, vil toldsatserne for biler falde fra 80-100% i dag til 25% den 1. juli 2006 (med den kraftigste nedsættelse i de første år). Desuden er Kina som følge af sine forhandlinger med EU gået med til en række forbedringer, som vil være til gavn for EU-producenter af biler, varevogne og lastbiler via direkte investeringer i Kina (punkt 50 indeholder detaljerede oplysninger herom).

20. Toldsatserne på informationsteknologiprodukter, øl, legetøj og møbler vil blive afskaffet. Disse sektorer tegner sig for næsten 10% af EU's samlede eksport af industrivarer. Sektorgennemsnittene i andre "dobbelt nul"-sektorer varierer mellem 4,2% for lægemidler og 6,2% for udstyr til bygge- og anlægsvirksomhed. Der vil blive gennemført en "harmonisering" - med begrænsede undtagelser - af toldsatserne for kemikalier, således at sektorgennemsnittet vil blive sænket fra 40% til 7,1%.

21. Hvad angår af EU højtprioriterede områder, der ikke er omfattet af Kinas bilaterale forhandlinger med noget andet medlem af WTO, er disse koncentreret om 150 specifikke varer fra gin til byggematerialer. Blandt disse af EU højtprioriterede områder er der opnået en yderligere nedsættelse på 40% ud over de tidligere tilbud (gennemsnitstolden nedsættes her fra 18,6% til 10,9%). Nedenfor vises en fordeling efter kategori.

22. Toldsatserne for al spiritus vil blive fastsat til 10%. Der vil ikke blive tale om forskelsbehandling af whisk(e)y, cognac, gin osv. Der anvendes i øjeblikket stadig et toldniveau på 65%.

23. Toldsatserne for de vigtigste kosmetiske varer vil blive nedsat til 10% (i øjeblikket op til 30%). Dette giver gode udsigter for en sektor, der allerede eksporterer for op til 7 mia. EUR på verdensplan.

24. Med hensyn til læder og lædervarer blev der under forhandlingerne fokuseret på 13 specifikke varer, der tegner sig for 60% af EU's samlede eksport i denne sektor. Kina accepterede at nedsætte tolden på disse varer fra 20-25% til 10%.

25. Med hensyn til tekstiler foretog Kina visse yderligere forbedringer i forhold til de toldsatser, der blev tilbudt under andre bilaterale forhandlinger. Kinas toldsatser for tekstiler vil nu ligge meget tæt på niveauerne i EU og langt lavere end dem, der benyttes af næsten alle andre tekstileksporterende lande.

Toldsatserne for 5 specifikke former for fodtøj, der tegner sig for mere end 70% af EU's eksport af fodtøj, vil blive nedsat fra 25% til 10%.

26. Marmor/bygningssten er populære varer på Kinas enorme marked for bygge- og anlægsvirksomhed. De fem vigtigste varetoldsatser vil også blive nedsat fra 25% til 10%.

27. Med hensyn til keramik accepterede Kina at nedsætte toldsatserne for 11 vigtige keramiske varer fra 24,5-35% til 10-15%. Og toldsatserne for 6 specifikke glasvarer vil blive nedsat fra 24,5% til 5%.

28. For 52 specifikke produkter i den vigtige sektor for maskiner og apparater, der tegner sig for 26% af EU's samlede eksport, vil toldsatserne blive nedsat fra op til 35% til 5-10%.

Landbrug

29. For landbrugsvarernes vedkommende vil Kina nedsætte sine toldsatser for de 60 varer, som EU eksporterer flest af, til gennemsnitlig 10% i 2005. Der er foretaget forbedringer af toldkvoten for rapsolie og af toldsatserne for varer som f.eks. rapsolie (fra 85% til 9%), pasta (fra 25% til 15%), smør (fra 30% til 10%), mælkepulver (fra 25% til 10%), mandariner (fra 40% til 12%), vin (fra 65% til 14%), oliven (fra 25% til 10%) og hvedegluten (fra 30% til 18%).

30. På hjemmemarkedet har Kina forpligtet sig til at afskaffe alle landbrugseksportsubsidier til sine producenter. Desuden har EU og Kina ved hjælp af den løftestang, som forhandlingerne om tiltrædelse af WTO udgør, forberedt en bilateral aftale om sanitære og fytosanitære anliggender (SPS) for at sikre, at markedsadgangen for varer baseret på dyr og planter ikke hæmmes af ikke-videnskabelige faktorer. Det er nu op til EU's medlemsstater at gøre denne aftale operationel ved at føre forhandlinger om bilaterale SPS-protokoller om de varer, som de eksporterer.

Handelsrettigheder og liberalisering af statshandelsmonopoler

31. Det er af vital betydning, at disse forbedringer af markedsadgangen for industri- og landbrugsvarer ledsages af en ret for udenlandske virksomheder til frit at importere og eksportere inden for tre år og at distribuere, videresælge, transportere, reparere og yde service i forbindelse med deres varer i Kina inden for 3 år efter tiltrædelsen (der henvises til afsnittet om tjenesteydelser nedenfor). Dette er et vigtigt brud med den hidtidige praksis og vil gøre det muligt for eksportører at deltage i samtlige aspekter ved erhvervsudøvelsen helt frem til salget til de endelige forbrugere i Kina.

32. De vigtige sektorer for råolie og olieprodukter samt gødningsstoffer vil gradvis blive åbnet for ikke-statslige importører, herunder udenlandske importører. Dette betyder, at virksomhederne ikke længere vil være nødt til at kanalisere al olie og alle gødningsstoffer til Kina via de statslige importører. De mængder, der kan importeres privat, er jævnt voksende, således at Kinas egen industri gradvis kan tilpasse sig til liberaliseringen.

33. Retten for udenlandske private virksomheder til at importere silke direkte fra Kina, som tidligere blev reguleret af et statsdrevet eksportmonopol, er også blevet sikret. Dette betyder, at beklædningsvirksomheder i EU vil få forbedret adgang til råsilke fra Kina med henblik på efterfølgende forarbejdning og færdiggørelse i Europa. EU's eksport af silkevarer androg i 1999 3 000 mio. EUR. Kina tegner sig for 70% af verdens samlede produktion af råsilke.

Tjenesteydelser

34. En betydelig del af tiltrædelsesforhandlingerne fokuserede på tjenesteydelser, der er af afgørende betydning for EU, navnlig fordi Unionen er verdens største eksportør på dette område. Kinas tilsagn dækker en lang række servicesektorer, og der sikres udenlandske leverandører adgang ved anvendelse af gennemsigtige og automatiske licensprocedurer, der er beskrevet i detaljer i tiltrædelsesprotokollen.

Forsikring

35. De udenlandske forsikringsvirksomheders adgang til det kinesiske marked vil blive forbedret mærkbart, når Kina tiltræder WTO. Licenserne vil blive givet på grundlag af gennemsigtige nøgletal og andre kriterier. Der er ført forhandlinger til sikring af effektiv forvaltningskontrol med udenlandske deltagere i joint ventures på livsforsikringsområdet via valg af partner og en retlig garanti for frihed for al regulerende indgriben i privat forhandlede kontrakter på grundlag af "50-50"-selskabskapital. Udenlandske forsikringsvirksomheder vil kunne sælge de samme produkter som deres kinesiske konkurrenter tre år (livsforsikring) eller ét år (skadesforsikring) efter tiltrædelsen. Dækningsområdet omfatter sundheds-, pensions- og gruppeforsikring inden for livsforsikring samt alle skadesforsikringsaktiviteter undtagen lovpligtig tredjepartsansvarsforsikring.

36. Den geografiske udvidelse af antallet af byer, der står åbne for udenlandske forsikringsvirksomheder, er også tiltaget i omfang. Forsikringsmæglerne vil for første gang få adgang til det kinesiske marked via lokal etablering. I tilknytning til EU's aftale med Kina vil udenlandske forsikringsmæglere også blive sat i stand til at påtage sig store forretningsmæssige risici og genforsikring i Kina med majoritetskontrol med transaktionerne 3 år efter tiltrædelsen og heleje efter 5 år.

37. Uden for bestemmelserne i selve aftalen om tiltrædelse af WTO accepterede Kina at give EU-virksomheder syv nye licenser (fem inden for livsforsikring og to inden for skadesforsikring) og to branchelicenser til virksomheder, der allerede virker i Kina, før landet tiltræder WTO - formålet hermed er at sikre, at EU-virksomhederne står på lige fod med konkurrenterne, når Kina tiltræder WTO.

Telekommunikation

38. Som følge af Kinas forhandlinger om tiltrædelse af WTO har landet accepteret at åbne en betydelig del af sit marked for telekommunikation for udenlandske virksomheder. Som et resultat af Kinas bilaterale forhandlinger med EU, der er hjemsted for nogle af verdens mest konkurrencedygtige televirksomheder, har landet afgivet tilsagn, der sikrer nogle af de vigtigste muligheder i denne sektor.

39. Et vitalt område, hvor Kina vil tilbyde udenlandske investorer i telekommunikation forbedrede vilkår, er på området mobiltelefoni, hvor det vil blive tilladt ikke-kinesiske virksomheder efter tiltrædelsen af besidde en andel af operationerne på 25% forhøjet til 35% ét år senere og til 49% tre år efter, at Kina er blevet medlem af WTO. Denne ordning, som EU har forhandlet sig frem til, er en mærkbar fremskyndelse af den indslusning af virksomheder, som der først blev opnået enighed om i den bilaterale aftale mellem Kina og USA. Kina tillader i øjeblikket ingen udenlandske investeringer i telekommunikationstjenester.

40. Det vil også blive tilladt udenlandske virksomheder at levere private leasede kredsløb til virksomheder i Kina, der ønsker at få mere ud af pengene i deres egen kommunikation, både i Kina og internationalt. Retten til at levere telekommunikationstjenester i Kinas største byer følges nu op med en ret til at levere tjenesteydelser mellem dem.

Distribution

41. Som tidligere nævnt har der hidtil været lagt alvorlige restriktioner på retten til at distribuere importerede goder i Kina, det være sig varer eller tjenesteydelser. Disse restriktioner omfatter salg, markedsføring og reklamer, emballering og lagerføring, kundeservice og vedligeholdelse. Dette er af klar vital betydning for de tjenesteydende erhverv og for de producenter, der eksporterer til Kina. Det kinesiske marked vil derved gradvis blive åbnet på hvert niveau fra engros- til detailleddet, idet alle varer på nær salt og tobak vil kunne distribueres af udlændinge. I detailleddet har EU sikret forbedrede muligheder - den størrelsesmæssige restriktion på 20 000 m vil blive ophævet, således at eksempelvis store europæiske supermarkeder eller møbelforretninger kan etablere sig. Og der vil ikke længere være nogen grænser for antallet af forretninger i en kæde, der kan være udenlandsk ejet, da de særlige restriktioner for joint ventures inden for stormagasiner og kædeforretninger også ophæves.

Bankvirksomhed og værdipapirer

42. Det vil tre år efter tiltrædelsen blive tilladt europæiske banker eller andre udenlandske banker at etablere sig og gennemføre forretninger i lokal valuta med kinesiske virksomheder og fem år efter tiltrædelsen at gennemføre forretninger med private enkeltpersoner overalt i Kina. Indslusningsperioderne varierer fra by til by, men det er lykkedes EU at fremskynde tidspunktet for adgangen til den by, der grænser op til den særlige administrative region Macao (Zhuhai). Distributionsvirksomhederne for motorkøretøjer og andre ikke-finansielle institutioner vil kunne tilbyde lånefaciliteter i forbindelse med køb af biler, lastbiler og busser, hvilket er en vigtig deregulering.

43. Det vil blive tilladt kapitalforvaltningsselskaber at deltage i joint ventures (en andel på op til 49% 3 år efter tiltrædelsen), i emission af og handel med gældsbeviser og kapitalandele i værdipapirer udtrykt i fremmed valuta (såkaldte "B-andele") og i emission af værdipapirer udtrykt i national valuta (såkaldte "A-andele").

44. Banksektoren er en sektor, hvor Kina har afgivet yderst vigtige tilsagn med henblik på at tilføre det kinesiske erhvervsliv kapital i hidtil ukendt mængde.

Erhvervsmæssige tjenesteydelser

45. Det vil blive tilladt udenlandske advokatvirksomheder, regnskabsfirmaer og andre leverandører af erhvervsmæssige tjenesteydelser at besidde majoritetsandele i virksomheder i Kina. Et vigtigt aspekt er, at EU har ført vellykkede forhandlinger om udenlandsk ejede virksomheders ret til at indgå betroelsesaftaler med kinesiske sagførere, hvorved deres praksis udvides til at dække kinesisk advokatvirksomhed og rådgivning om udenlandsk lovgivning.

46. Desuden har EU draget omsorg for, at nyligt vedtaget kinesisk lovgivning, som lagde restriktioner på gennemførelsen af markedsundersøgelser i Kina, vil blive lempet, således at europæiske virksomheder frit vil kunne foretage vigtige investeringsforberedende undersøgelser, inden de etablerer sig på det kinesiske marked.

Turisme

47. Inden for 3 år efter tiltrædelsen vil det blive tilladt udenlandske virksomheder at eje deres hoteller i Kina fuldt ud. EU-virksomhederne vil også nyde godt af forbedrede muligheder for udenlandske virksomheder i turisterhvervet ved formindskelse af mindstekravene til kapital og omsætning, således at små virksomheder, herunder mange af Kinaspecialisterne i Europa, kan levere hele sortimentet af turisttjenesteydelser.

Tilsagn i henhold til protokollen

48. Som fremhævet ovenfor søgte medlemmerne af WTO på tiltrædelsesprocessens afsluttende multilaterale stadium sammen at sikre grundlæggende kompatibilitet mellem Kinas erhvervslovgivning og institutioner og WTO's regler og aftaler og at optage disse i tiltrædelsesprotokollen og arbejdsgruppens rapport. Forud for dette stadium drøftede EU også visse horisontale anliggender direkte med Kina for at sikre, at EU-virksomhedernes interesser blev tilgodeset i rimeligt omfang. Som et resultat af disse drøftelser afgav Kina tilsagn af særlig værdi for EU på følgende områder:

National behandling

49. Alle foranstaltninger og fremgangsmåder, som giver anledning til retlig eller praktisk diskrimination mellem kinesiske og importerede varer, vil være ulovlige, når Kina har tiltrådt WTO. Dette er et helt grundlæggende princip. Men som et resultat af forhandlingerne med EU har Kina udtrykkelig forpligtet sig til at afskaffe en række sådanne eksisterende fremgangsmåder. Eksempelvis vil de bestemmelser, der sikrer kundeservice i forbindelse med kinesiske varer, også kunne dække importerede varer, ligesom de særlige prisregler og profitlofter, der gælder for importerede lægemidler, vil blive afskaffet, de særlige registreringsprocedurer, der gælder for importerede kemikalier, vil blive annulleret, de forskellige detailhandelstilladelser, der kræves for at sælge udenlandsk og indenlandsk spiritus og udenlandske og indenlandske cigaretter, vil blive samlet til én tilladelse, og forskellene i standardprøvning og inspektionsprocedurer for kedler og tryktanke vil blive formindsket, således at de ikke udgør en ulovlig handelshindring. Mere generelt har Kina accepteret at afskaffe det potentielt diskriminerende duale system for prøvning og certificering af nye varer før markedsstadiet, hvor ét agentur hidtil har beskæftiget sig med alle importerede varer, og et andet har beskæftiget sig med alle indenlandsk producerede varer.

Handelsrelaterede investeringsforanstaltninger (TRIMs) og andre betingelser for investeringer

50. EU har sikret sig yderligere tilsagn ved at godtage kinesiske forsikringer om, at der ikke vil blive pålagt udenlandske investorer forpligtelser til obligatoriske eksportresultater eller teknologioverførsel. Kina har også accepteret at gennemføre TRIMs-aftalen efter tiltrædelsen og at afskaffe kravene om afbalancering af handel og udenlandsk valuta samt kravene om lokalt indhold. Kina vil derfor ikke gøre investeringsgodkendelser, indførselstilladelser eller andre importgodkendelser betinget af, at nogen sådanne krav er opfyldt. Med særlig henvisning til udenlandske virksomheders produktion af motorkøretøjer vil restriktionerne på de producerede køretøjers kategori, type og model blive ophævet; det loft, over hvilket investeringer både skal godkendes af de centrale myndigheder og af provinsmyndighederne, vil blive forhøjet fra 30 mio. USD til 150 mio. USD, og de kinesiske joint venture-krav i forbindelse med produktion af maskiner vil blive ophævet, således at helejet udenlandsk produktion bliver mulig.

Beskyttelse af intellektuelle ejendomsrettigheder

51. Kina har forpligtet sig til fra datoen for sin tiltrædelse af WTO fuldt ud at overholde TRIPs-aftalens bestemmelser. Dette vil give indehaverne af ophavsret, varemærker, patenter og andre anerkendte kategorier intellektuelle ejendomsrettigheder en velkommen forbedring af mulighederne for at håndhæve deres rettigheder i Kina. I et land, hvor misbrug og forfalskninger stadig er almindeligt forekommende, kan de udenlandske virksomheder se frem til en forbedring af beskyttelsen af deres rettigheder og har fået løfte fra de kinesiske myndigheder om forstærket samarbejde, idet egentlig beskyttelse bliver en international retligt bindende forpligtelse. I erkendelse af omfanget af det aktuelle problem på dette område har Kina accepteret at gå noget videre end TRIPs-aftalens krav. Der er f.eks. indgået en forpligtelse til at vedtage en lovgivning, der vil beskytte kommercielt følsom information, som fremlægges i forbindelse med prøvninger og certificeringer, i mindst seks år, og til at nedbringe de finansielle minimumstærskler for indbringelse af overtrædelsessager for straffedomstole.

Eksportsubsidier

52. Ud over det ovenstående afgav Kina tilsagn vedrørende eksportsubsidier til industrivarer. Ved tiltrædelsen vil Kina afskaffe alle former for eksportsubsidier som defineret i artikel 1 og 3 i WTO's aftale om subsidier, herunder ikke alene direkte støtte, men også - og især - skattebegunstigelser i tilknytning til eksportresultater.

Offentlige indkøb

53. EU har også været banebrydende ved at sikre tilsagn fra Kinas side vedrørende offentlige indkøb. Kina har udtrykt ønske om en gang i fremtiden at tiltræde aftalen om offentlige indkøb og har - indtil forhandlingerne om denne aftale om offentlige indkøb er afsluttet - afgivet tilsagn om at foretage sine indkøb på en gennemsigtig måde uden forskelsbehandling. Dette tilsagn gælder ikke kun for centrale statslige myndigheder og provinsmyndigheder, men også for alle statsejede virksomheder, medmindre de udelukkende beskæftiger sig med kommercielle aktiviteter.

Instrumenter til handelsforsvar

54. Endelig indeholder protokollen om Kinas tiltrædelse nogle vigtige bestemmelser om, hvorledes instrumenterne til handelsforsvar (antidumping-, antisubsidie- og beskyttelsesforanstaltninger) kan anvendes på import specifikt fra Kina. Da den kinesiske økonomi stadig befinder sig i en overgangsfase, vil der i nogen tid være visse undtagelser fra WTO-reglerne, som vil gøre det muligt for medlemmerne at opretholde en strammere kontrol med skadevoldende indstrømning af varer fra Kina (hvad enten der er tale om store mængder eller lave priser), end det normalt ville være tilfældet.

55. EU's aktuelle lovgivning, der hjemler særlige procedurer for behandling af sager med påstået dumping fra kinesiske eksportørers side, og som muligvis ikke vil fungere under normale markedsøkonomiske vilkår, vil stadig kunne benyttes i op til femten år efter Kinas tiltrædelse af WTO. Den særlige beskyttelsesbestemmelse for Kina, der kun gør det muligt at træffe beskyttelsesforanstaltninger over for import fra Kina (modsat de normale krav om erga omnes-foranstaltninger over for alle kilder til import), vil kunne benyttes i op til tolv år efter Kinas tiltrædelse. Desuden er der indført en yderligere sektorspecifik mekanisme til at sikre yderligere beskyttelse på tekstilområdet indtil 2008.

V HENSTILLING

56. Ved fremlæggelsen af vilkårene for Folkerepublikken Kinas tiltrædelse af WTO med henblik på Rådets godkendelse og Europa-Parlamentets udtalelse anbefaler Kommissionen disse vilkår som en afbalanceret, men ambitiøs pakke tilsagn om markedsliberalisering, som både vil sikre Kina og landets handelspartnere i WTO betydelige fordele.

2001/0218 (CNS)

Forslag til RÅDETS AFGØRELSE om fastlæggelse af Fællesskabets holdning på den ministerkonference, der er oprettet ved overenskomsten om oprettelse af Verdenshandelsorganisationen, vedrørende Folkerepublikken Kinas tiltrædelse af Verdenshandelsorganisationen

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 37, artikel 44, artikel 47, artikel 55, artikel 71, artikel 80, stk. 2, artikel 95, artikel 133 og artikel 308 sammenholdt med artikel 300, stk. 3, første afsnit,

under henvisning til forslag fra Kommissionen [1],

[1] ...

under henvisning til udtalelse fra Europa-Parlamentet [2], og

[2] ...

ud fra følgende betragtninger:

(1) Den 10. juli 1986 anmodede Folkerepublikken Kinas regering om genoptagelse af sin status som kontraherende part i den almindelige overenskomst om told og udenrigshandel (GATT 1947).

(2) Den 7. december 1995 ansøgte Folkerepublikken Kinas regering om tiltrædelse af overenskomsten om oprettelse af Verdenshandelsorganisationen (WTO) i henhold til artikel XII i den pågældende overenskomst.

(3) Der blev den 4. marts 1987 nedsat en arbejdsgruppe vedrørende Kinas status som kontraherende part i GATT 1947, og denne blev den 7. december 1995 omdannet til en arbejdsgruppe vedrørende tiltrædelse af WTO med den opgave at nå til enighed om tiltrædelsesvilkår, der er acceptable for Folkerepublikken Kina og alle WTO's medlemmer.

(4) Kommissionen har på Fællesskabets og dets medlemsstaters vegne ført forhandlinger om en omfattende række tilsagn fra Folkerepublikken Kinas side om markedsliberalisering af særlig betydning for Fællesskabet, som er omhandlet i den bilaterale aftale mellem Folkerepublikken Kina og Fællesskabet, der blev undertegnet den 19. maj 2000.

(5) Disse tilsagn indgår nu i protokollen om Folkerepublikken Kinas tiltrædelse af WTO.

(6) Tiltrædelsen af WTO ventes at yde et positivt og varigt bidrag til processen med økonomisk reform og bæredygtig udvikling i Folkerepublikken Kina.

(7) Den vil også bringe handelsforbindelserne mellem Folkerepublikken Kina og Fællesskabet ind i stabile og retligt bindende rammer.

(8) Tiltrædelsesprotokollen bør derfor godkendes.

(9) Artikel XII i overenskomsten om oprettelse af WTO indeholder en bestemmelse om, at tiltrædelsesvilkårene aftales mellem det tiltrædende medlem og WTO, og at WTO's ministerkonference godkender tiltrædelsesvilkårene på WTO's vegne.

(10) Det er derfor nødvendigt at fastlægge den holdning, som Fællesskabet skal indtage på ministerkonferencen.

(11) For nogle af Fællesskabets mål, som Kinas tiltrædelse af WTO vil bidrage til at føre ud i livet, findes der i traktaten kun de i artikel 308 hjemlede beføjelser -

TRUFFET FØLGENDE AFGØRELSE:

Eneste artikel

Fællesskabet støtter ved sin holdning på den ministerkonference, der er oprettet ved overenskomsten om oprettelse af WTO, vedrørende Folkerepublikken Kinas tiltrædelse af WTO det udkast til ministerkonferencens beslutning, der går ind for tiltrædelsen (der henvises til den tilknyttede tekst).

Udfærdiget i Bruxelles, [...]

På Rådets vegne

Formand

[...]

BILAG

Udkast til beslutning

FOLKEREPUBLIKKEN KINAS TILTRÆDELSE

Beslutning af [... November 2001]

[Ministerkonferencen har -

under henvisning til artikel XII, stk. 2, og artikel IX, stk. 1, i Marrakesh-overenskomsten om oprettelse af Verdenshandelsorganisationen og beslutningsprocedurerne i henhold til artikel IX og XII i Marrakesh-overenskomsten om oprettelse af Verdenshandelsorganisationen som aftalt af Det Almindelige Råd (WT/L/93),

under henvisning til Folkerepublikken Kinas ansøgning af 7. december 1995 om tiltrædelse af Marrakesh-overenskomsten om oprettelse af Verdenshandelsorganisationen,

under henvisning til resultaterne af forhandlingerne med henblik på fastlæggelse af vilkårene for Folkerepublikken Kinas tiltrædelse af Marrakesh-overenskomsten om oprettelse af Verdenshandelsorganisationen og efter at have udarbejdet en protokol om Folkerepublikken Kinas tiltrædelse (WT/ACC/.../...) -

truffet følgende beslutning:

Folkerepublikken Kina kan tiltræde Marrakesh-overenskomsten om oprettelse af Verdenshandelsorganisationen på de vilkår og betingelser, der er fastsat i den protokol, der er tilknyttet denne beslutning.] [3]